Worcester F 80 Distinctiones

229 Sanguis Christi effusio

Sanguis Christi effusio nostra fuit curacio. Ergo in arce brachium hominis ligatur, percutitur, minuitur, ut totum corpus sanetur. Sic Christus qui est brachium Patris minuitur ut corpus quod est ecclesia sanetur. Item, per exemplum figure, Heb. 9[:22]: *Omnia pene in sanguine mundantur, et sine sanguinis effusione non* sit peccatorum *remissio*. Si ergo animalium sanguine mundabantur et sine sanguis effusione non sit peccatorum remissio. Si ergo animalium sanguine mundantur figuralia et figure multo forcius significata illarum figurarum, melioris sanguinis oblacione. Ex hiis patet quod prima conclusio, quomodo sanguis Christi potuit et debuit mortificata viuificare. Secunda conclusio est quod hunc sanguinem attente recollere quod docetur natura. Nam balneum iuuat medicinam. Sed sanguis Christi calidus confert ad balneum, Apo. 1[:5]: *Dilexit nos et lauit sanguine suo*. Hinc concordat racio in arte. Nam cui ordinatur aliquid bonum, bonum legatum libenter sequitur exequtores donec illud habeat. Sed Christus legauit nobis libertatem in suo testamento Zach. 9[:11]: *Tu autem in sanguine[[1]](#footnote-1) testamenti tui emisiste vinctos de lacu*. Huic concordat figura scriptura. Nam preceptum fuit in lege in memoriam educcionis filiorum Israel de terra seruitutis. Agnum occidere, postes liminare sicut patet Exod. [12:7]. Ideo dicitur Zach. 9[:11]: *Tu autem in sanguine testamenti tui* eduxisti *vinctos de lacu*, etc. Huic consonant illa historia que pocius dicitur parabola que ascribitur inter opera Bernardi. Quedam nobilis domina hereditatem suam perditura nisi pugil alius pro ea pugnaret et deuincerit. Tandem affuit quidam magni regis filius sub habitu peregrino. Baculum quo pugnaret ha-

/fol. 298rb/

bens solum. Hoc petuit a puella vt si vinceret, et in bello obiret, baculum eius et sclauam perforatam puella coram oculis suis iugiter poneret. Nec vumquam nupciis hostis sui assentiret. Pugnauit itaque, vicit ac mortuus est. Armamenta iuxta conductum sunt appensa. Sed tandem hoste dominam de nupciis sollicitante ad consilium ancillarum ammota sunt arma et posita in camera, deinde et latrinam. Sic tandem ingrata seducitur hosti copulatur. Sed de hereditate expellitur et ad suum certum ponitur.

¶ Ista domina karissimi est humana natura, Christus pugil, baculus crux, sclaua corpus, hostis diabolus, ancilles carnales, delicaciones vel suggestiones ponitur ad certum quando ex consuetudine redit ad peccatum. Tercia conclusio est videre quomodo se debet homo ad recepcionem huius sanguinis disponere. Requiritur preparacio et dispositio quia periculosum est infirmo sumere cibum forcium. Sed caro Christi in quo[[2]](#footnote-2) semper est sanguis est cibus forcium. Ergo, etc. Disponitur autem homo ad hoc sacramentum per amoris veritatem, sicut dicit Apostolus [Rom. 5:9] *Christus* pacificauit *in sanguine* suo que in celis et que in terris sunt. Ergo si homo non habet pacem ad Deum et ad proximum pro quo Christus mortuus est, quamuis sacramentum percipiat, videtur tamen illud contempnere. Superbia est causa dissensionis. Ergo illam desere et humilitatem amplecte.

¶ Exemplum in arte. Fatuus foret qui corpus Christi daret[[3]](#footnote-3) cani sed talis est superbus et iracundus. Et videte si facis aliud. Vnde pater tuus perdit[[4]](#footnote-4) x. libra. Et iterum illud facis. Nonne[[5]](#footnote-5) quantum in te est facis patrem[[6]](#footnote-6) tuum. Iterum tantum perdere Christus, totum sanguinem suum fudit vt filios suos congregaret et pacificaret. Ergo si disperdis quantum in te est sanguinem fundis. Quid ergo valet sanguinem funere et iterum fundere, [1] Cor. 11[:27]: *Qui biberit indigne, reus erit sanguinis*. Glossa, Ac si Christum interficeret quia contempnit corpus eius. Sic facit qui contempnit membra Christi qui sunt Christiani. Ergo remittat quilibet peniteat et tunc sacramentum percipiat.

¶ Hic potest narrari de milite cui crux[[7]](#footnote-7) diem parasceue se inclinauit[[8]](#footnote-8) eo quod vindictam pro morte patris sui, militi interfectori condonasset. Audi[[9]](#footnote-9)

/fol. 298va/

superbe qui extolleris de genere certe, sanguis Christi generosior fuit quem pro te fundendo quasi contempsit. Audi iracunde quia pro te plura sustinuit.

¶ Secundo disponitur homo ad hoc sacramentum per innocencie puritatem vt scilicet proximo non noceas, si nocuisti vt satisfacias, si rapuisti, si decepisti, restituas. Christus que non rapuit exsoluit. Nam pro homine qui debuit et non potuit satisfecit. Nam non dimittitur peccatum nisi restituatur ablatum, sed forte dicis si restuo pauper ero mendicabunt mei. Sic Christus pauper est, quare ergo pudet te pauperem esse cum Christo ad tempus vt semper sis cum eo diues. Ecce arguo per exemplum in natura. Impossibile est coniungere maxime distancia. Quale est inclinare celum terre quod solum potest qui omnia potest. Sed sanguis Christi est quoddam *celeste* secundum Apostolum, Heb. 6[:4]. Sed auarus est quasi totaliter terra quia secundum sapientiam, [Eccli. 10:9]: *Auaro nihil scelestius*. Ergo, etc. Secundo sic in arte plus ponderat apud auarum obolus quam Deus. Quare ergo debet sanguis Christi sibi valere quem obolus preponitur.

¶ Tercio se debet homo disponere per veram penitentiam quam gratificant, videlicet, confessio pura, elemosina larga, pacienca pia.[[10]](#footnote-10) De primo [1] Macc. 13[:47]: Judas *mundauit* templum. De secundo Luc. 11[:41]: *Quod superest date elemosinam et omnia munda sunt vobis*. De tercio ratio in lege fiebat mundacio aqua oleo et sanguine. Igitur qui non vult Dominum Christum recipere in hospicium suum secundum exigenciam sui status, Christum multum inhonorat et culpandus est [1] Cor. [6:20]: *Empti estis precio magno. Glorificate, et portate Deum in corpore vestro.*

¶ In hoc multum culpandi sunt quasi quanto plus a Deo recipiunt de beneficiis Christi sanguine fundatis, tanto minus communicant et celebrant. Quamdiu enim quis fuerit pauper sacerdos continue celebrat, si factus sit vicarius tunc semel in hebdomada, si pinguis rector vix semel in anno, set hoc non placet Deo. Ideo deberent accipere sed et hoc digne, id est, sine consciencia mortalis peccati. Primo quo ad seipsum vt nichil immundum resideat et si sit, purgetur per confessionem, per contricionem cum proposito cauendi. Secundo quo ad proximum vt si eum leseritis verbo facto contumelia, in-

/fol. 298vb/

famacione, percussione, rei oblacione satisfaciant. Tercio quo ad ipsum sacramentum vt de illo

rectam gerat fidem.

1. sanguine ] *add.* ~~Christi~~ F 80. [↑](#footnote-ref-1)
2. quo ] *add.* ~~Christus~~ F 80. [↑](#footnote-ref-2)
3. daret ] *add*. Christi daret F 80. [↑](#footnote-ref-3)
4. tuus perdit ] Lambeth, *om*. F 80. [↑](#footnote-ref-4)
5. nonne ] *add.* in F 80. [↑](#footnote-ref-5)
6. patrem ] Lambeth *om.* F 80. [↑](#footnote-ref-6)
7. crux ] Lambeth *corr*. quem F 80. [↑](#footnote-ref-7)
8. inclinavit ] *add.* se F 80. [↑](#footnote-ref-8)
9. audi ] *add.* di F 80. [↑](#footnote-ref-9)
10. pia ] Lambeth *corr.* patientia F 80. [↑](#footnote-ref-10)